**OBRAZLOŽENJE**

**Prijedloga odluke o izmjenama Odluke**

**o određivanju djelatnosti koje se smatraju komunalnim djelatnostima**

1. **PRAVNI TEMELJ ZA DONOŠENJE ODLUKE**

Pravni temelj za donošenje Odluke o izmjenama Odluke o određivanju djelatnosti koje se smatraju komunalnim djelatnostima je članak 26. Zakona o komunalnom gospodarstvu (Narodne novine 68/18, 110/18 - Odluka Ustavnog suda Republike Hrvatske i 32/20;- u daljnjem tekstu: Zakon) kojim je propisano da osim komunalnih djelatnosti koje su određene člancima 22. i 24. Zakona, predstavničko tijelo jedinice lokalne samouprave može odlukom odrediti i drugu djelatnost koja se smatra komunalnom djelatnosti i to ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave, ako po svom sadržaju i značenju djelatnost predstavlja nezamjenjiv uvjet života i rada u naselju, ako je pretežno uslužnog karaktera i ako se obavlja prema načelima komunalnog gospodarstva te članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) kojim je propisano da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada.

1. **OCJENA STANJA, OSNOVNA PITANJA KOJA TREBA UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Člankom 26. Zakona propisano je da osim komunalnih djelatnosti iz članaka 22. i 24. Zakona predstavničko tijelo jedinice lokalne samouprave može odlukom odrediti i drugu djelatnost koja se smatra komunalnom djelatnosti pod uvjetima utvrđenim Zakonom. Također, određeno je da se odlukom mogu pobliže odrediti poslovi koji se smatraju obavljanjem komunalnih djelatnosti.

Odlukom o određivanju djelatnosti koje se smatraju komunalnim djelatnostima (Službeni glasnik Grada Zagreba 22/20 i 40/23) u smislu članka 26. Zakona komunalnim djelatnostima smatraju se usluga prijevoza javnim biciklima, usluga elektroničke komunikacijske mreže i/vodova, infrastrukture i povezane opreme Grada Zagreba, usluga javnih kupališta i usluga javnog prijevoza žičarom.

Ovim Prijedlogom odluke predlaže se da se usluga prijevoza javnim biciklima više ne smatra komunalnom djelatnošću kako bi se stvorile pravne pretpostavke za uspostavljanje sustava javnih bicikala prema načelima tržišnog natjecanja, a u skladu s kojima će se provoditi postupak javne nabave. Cilj je sustav javnih bicikala na učinkoviti način implementirati u cjelokupni sustav prometa kako bi se smanjio promet vozilima i potaknulo građane na korištenje alternativnih oblika prijevoza.

U skladu s odredbama Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga odluke o izmjenama Odluke o određivanju djelatnosti koje se smatraju komunalnim djelatnostima provodi se savjetovanje s javnošću u razdoblju od 13. prosinca 2024. do 12. siječnja 2025.

**III. SREDSTVA ZA PROVOĐENJE ODLUKE**

Za provođenje ove odluke osigurana su sredstva u proračunu Grada Zagreba.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se da usluga prijevoza biciklima više nije komunalna djelatnost.

**Člankom 2**. briše se stavak 1. kojim je propisano što se smatra pod uslugama prijevoza javnim biciklima.

**Člankom 3**. propisuje se da odluka stupa na snagu osmoga dana od dana objave u Službenom glasniku Grada Zagreba, sukladno članku 119. stavku 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.